khistorydata/jeongjo-sjw-relations huggingface dataset:
정조 18년
傳于李魯述曰禮房承旨馳詣宗廟景慕宮奉審摘奸以來
정조 18년
傳于南公轍曰承旨入侍
정조 18년
甲寅五月十四日辰時上御重熙堂軍士房承旨入侍時同副承旨南公轍記事官鄭文始記注官金良倜記事官吳泰曾檢校直提學徐有防徐鼎修待敎李存秀以次進伏訖上曰今日之雨可謂喜雨能無不足之慮否有防等曰昨夜之雨不爲不多而得此甘霔於稍閟之餘此實知時之雨也且雨意未解似無不足之患矣仍命退諸臣以次退出
정조 18년
甲寅五月十五日午時上御重熙堂都承旨入侍時行都承旨黃昇源記事官鄭文始記注官金良倜記事官吳泰曾以次進伏訖上曰稅船護送事申飭何如而畿沿則列邑擧行略有嚴飭之效而湖西全不致察云此後若有不善護送之擧則帥臣當令兵曹拿致嚴棍道臣亦難免重勘雖致齋居之日事關民事如是下敎招致戶惠廳及備吏使有司堂上各別關飭而嶺南有漕船已到泊云若至數日則恐有後時之慮矣仍命退承史以次退出
정조 18년
行都承旨鄭大容坐直行左承旨李集斗坐行右承旨李鼎運坐左副承旨韓晩裕坐右副承旨徐有秉坐同副承旨金載翼坐直注書二員未差假注書吳泰曾仕李存秀仕直事變假注書韓致重仕
정조 18년
有政吏批判書李秉鼎參判洪明浩參議李勉競進前承旨南公轍進以鄭大容李集斗李鼎運韓晩裕徐有秉金載翼爲承旨南陽履爲引儀廉隅人南溟學蔡潤銓爲義盈主簿李鎭翼爲長湍府使李近胄爲茂山府使兼大司成單鄭大容
정조 18년
吏批再政以南履夏爲義陵奉事朱重晩爲淑陵奉事康達秀爲安陵參奉吳載衍爲定平府使吳大良爲德陵直長文昌瑞爲純陵奉事鄭芝春爲淑陵參奉魏尹喆爲智陵參奉任希彦爲義陵參奉
정조 18년
金載翼啓曰安陵陵役賞典皆令今日內擧行事命下矣兵曹判書具庠卽爲牌招何如傳曰口傳擬入
정조 18년
兵曹口傳政事以尹晉錫爲忠壯將韓師貞爲咸興中軍
정조 18년
傳于金載翼曰承旨入侍
정조 18년
傳于金載翼曰承旨房仍都承旨爲軍士房
정조 18년
金載翼啓曰前假注書吳泰曾仍察李存秀依下敎別爲仍察廳任何如傳曰允
정조 18년
甲寅五月十六日卯時上御重熙堂禮房承旨入侍時右承旨李魯述假注書李允謙記注官金良倜記事官吳泰曾以次進伏訖以咸鏡監司金華鎭狀啓安陵陵上修改畢役後監董官校吏匠募等別單上命書傳敎曰陵上修改之役例遣大臣禮曹堂郞監董而今番則役處不至浩大道伯資級幾與大臣等且閑事務此所以依最近例特令道伯替行者非敢忽於事體也監董堂上本道觀察使金華鎭當用禮堂加資之例而旣資窮代給內廐馬逢授官定平府使韓師貞今政差中軍地方兼官中軍李近胄道內邊地差送竝用禮郞陞敍之例本陵官參奉廉隅人德陵直長南陽履依例陞六皆於今政擧行京別看役今役不爲差送勿論營裨之都檢察不入於別單者問于道伯如有之賞加令該曹草記鄕看役崇祿前五衛將尹晉錫相當職調用陵上看役牌將咸興折衝韓汝垕嘉善金致純嘉善金重鉉嘉善安處義帖加成給其餘牌將守僕奏時番盤僧監色工匠僧徒等考例分等施賞封土軍人等徭役蠲役蠲減亦爲依例擧行官敎及有旨今日成送事該房知悉又命書傳敎曰所重有在何敢以坐齋不爲酬應乎依三昨年北道陵寢修改畢役論賞之例皆令今日政擧行政官卽爲牌招近年此時雖不酬應自下等待豈可以此放心則甚至今日入侍史官之事如此則閤門闕門之外可推以知豈有如許國體其爲後弊當如何曾亦有言於筵臣而觀於今日擧措尤可駭然在院不飭之承旨一竝罷職當該實注書畿沿定配入侍注書何足責拿問處之今日政新除承旨待下批卽爲牌招察任又命書榻敎曰今日政賞典及承旨守令差出待下批守令已肅拜者除辭朝下送未肅拜者肅拜後亦爲除下直下送未署經守令除署經命退承史以次退出
정조 18년
行都承旨鄭大容坐直行左承旨李集斗坐行右承旨李鼎運坐左副承旨韓晩裕坐直右副承旨徐有秉坐同副承旨金載翼坐注書二員未差假注書吳泰曾仕李存秀仕直事變假注書韓致重仕
정조 18년
傳于鄭大容曰承旨入侍
정조 18년
甲寅五月十七日辰時上御熙政堂承旨入侍時行都承旨鄭大容假注書吳泰曾編修官安經心記注官金良倜一提學鄭民始以次進伏訖上曰好雨知時誠慰三農之望沾渥雖姑未洽而釀陰又將大注矣兩麥庶皆登場諸路得均占豐乎民始曰今年麥豐八路同然而三南爲最在前艱食之時多刈先秋之穗而見今午饁之糧亦厭再舂之粒故寧赴官倉之分糴而在在連隴之麥一任其黃熟嶺南則一斗之直將不滿三錢云矣仍命退諸臣以次退出
정조 18년
行都承旨鄭大容坐直行左承旨李集斗坐行右承旨李鼎運坐直左副承旨韓晩裕坐右副承旨徐有秉坐同副承旨金載翼坐注書二員未差假注書吳泰曾仕直李存秀內閣直事變假注書韓致重仕
정조 18년
以江原監司沈晉賢啓本推恩老人偕老人追啓事傳于李鼎運曰雖値坐齋之時推恩亦爲所重以口傳待開門下批兩銓判堂入來擧行其中實年當入而無籍見漏之類尾錄稟處者何待回啓分付道臣卽爲添籍一體下批事分付諸道準此枚擧行會
정조 18년
鄭大容以備邊司言啓曰因平安監司金思穆定州牧漂人狀啓依口傳下敎行會而彼人若如問情時所願歸從水路則船上什物一一摘奸破傷者卽爲改備糧資從厚題給以示朝家優恤之意若或願從旱路則別定差員次次交付轉送灣府以爲入送北京之地所經各邑嚴禁雜人毋得相通事一體嚴飭渠輩物件中可以運致者亦以刷馬交替輸送而若從旱路則當有咨文依願擧行後形止使之星火登聞該牧使李義綱道臣旣已罷黜仍請拿勘則不必更爲擧論前此兵使狀聞中該牧使罪狀旣請令廟堂稟處而又於此狀本更請稟處者非但煩屑邊情所關守令之不善擧行其罪狀當罷則初不直請罷黜連請稟處者巽軟極矣平安兵使申應周罷職何如傳曰坐齋之時雖難酬應以口傳下批大關後弊反覆思量不得已下批矣竝依草記施行而由陸由海間一從渠願我國資給之方各別嚴飭帥臣狀啓不爲直請罷勘或有謬例而然乎査問勘罪可也
정조 18년
甲寅五月十八日卯時上御重熙堂承旨入侍時行左承旨李集斗假注書李存秀編修官安經心記注官金良倜以次進伏訖上命書顯隆園獻官單子判付訖命書榻敎曰茹藿湯壽世保元正氣散本方中香薷減一錢五分加神曲杏仁各一錢一貼煎入又命書榻敎曰茹藿湯依前方一貼更爲煎入調濟衆丹三錠入之又命書榻敎曰茹藿湯前方中減蘇葉白芷各五分一貼更爲煎入仍命退承史以次退出
정조 18년
行都承旨鄭大容坐直行左承旨李集斗坐直行右承旨李鼎運坐左副承旨韓晩裕坐右副承旨徐有秉坐同副承旨金載翼坐注書二員未差假注書吳泰曾仕直李存秀內閣直事變假注書韓致重仕
정조 18년
藥房都提調洪樂性提調洪檍副提調鄭大容啓曰伏未審日間聖體調攝若何寢睡水剌之節何如昨日連進湯劑之後已臻差勝乎臣等率諸御醫趁早入診詳察聖候議定繼進當否爲宜臣等不任區區伏慮敢來問安竝此仰稟答曰知道膈症昨申以後差降茹藿湯停止可也至於召接卿等不但非其時亦異於承宣入侍日課書出之本意卿等卽爲退去明再明切勿入來以便此時予心
정조 18년
甲寅五月十九日辰時上御重熙堂承旨入侍時右副承旨徐有秉假注書吳泰曾編修官安經心記注官金良倜以次進伏訖上曰壽職人敎旨竝卽頒送乎有秉曰今方促修矣仍命退承史以次退出
정조 18년
行都承旨鄭大容坐直行左承旨李集斗坐直行右承旨李鼎運坐左副承旨韓晩裕坐右副承旨徐有秉坐同副承旨金載翼坐注書二員未差假注書吳泰曾仕李存秀仕直事變假注書韓致重仕
정조 18년
綸音若曰是月是日又當是歲是歲何歲尙亦頑然悠悠蒼天此何人斯號隕欲絶之中惟有皇皇如求之思何忍以言語文字發爲絲綸布示臣庶播脩中外乎然而有制情抑冤而不忍不言者帝王之孝異於衆凡必以揚徽闡美爲報本追遠之大節金泥玉牒豈裨徽美煌煌宏謨政急闡揚湯有弗咈之德舜有莫禦之量歷稽千古只有此二聖人而已若是乎舍已虛襟之難也嗚呼欲言則穹壤茫茫欲不言則覿德者伊誰嗚呼尙記申申之諭怳若隔晨若曰我有過無過人皆仰之彰我之過由余容之訐直之言於我何有特書殿壁洞闢不諱之門範圍之大天地莫量廷臣之欲以容直於羅蔘一事贊揚包荒之大度者特一蟸之測耳嗚呼忍言庚辛之際乎搢紳章甫投匭公車而不惟不罪無一人不優批有白于筵席者曰人臣之義當以徐志修之求對面陳爲正乃責諭以田錫之焚藁非矣周昌之抗對難矣最後一說雖甚妄酸余亦不加之罪筵臣惶汗而退記之家乘旋降求言之旨俾許盡言竭論於乎盛矣予小子敢不書紳銘肺以親心爲心乎再昨年念二洞諭也聞有所謂未徹之疏而未見原本故略及予發揮追述之義猶未暇於其詳而觀於年來政注亦庶幾模索領略然且任其爲者以待是年是日之一番剖示于在廷諸臣所謂未徹之疏公乎私乎公而齎憤乎私而逞憾乎不待百世之論定夫夫孰不識其藉公售私非憤伊憾此而涉一私字是可忍孰不可忍而敢欲螮蝀於太淸乃爾乎哉大凡不忍言不敢提至精至微之義不敢言不忍提莫重莫嚴之事互作渠曺挾雜之欛權無難迭發於涯角如許情態雖人皆可見不如予心之苦慟之切辨愈明而覰愈透此日此諭是豈得已而不已也嗚呼齋宵明發坐待享時之過呼燭和淚瀉此血腔倘使此諭有以仰助於揚徽闡美之萬一者予小子庶有歸拜之顔豈比於來春顯冊渙號之儀文也哉申告廷臣靜聽此諭
정조 18년
李集斗以戶曹言啓曰臣頤之今日以慶尙道後漕倉漕船點檢事出來江上矣左漕倉所屬昌原等八邑癸丑條田稅大同合米一萬四千四百七石零太二千四十四石零本倉元漕船十八隻分載追後無事來泊于西江前洋故一體點檢之意敢啓傳曰知道
정조 18년
甲寅五月二十日酉時上御重熙堂承旨入侍時行都承旨鄭大容假注書吳泰曾編修官安經心記注官承膺祚檢校直閣徐榮輔以次進伏訖上下御製綸音榮輔跪受展讀讀訖上曰盡諭書意未諸臣不敢卽對上曰予以此時齋居之心猶復爲此者蓋不得已也義理之精微講之有素徽美之闡揚亦惟在是不容不一番曉諭臣隣而亦有待於今日也仍命在筵者各書一通待晨鑰先送諸大臣處又召抄啓諸文臣以爲分書廣布之地可也仍命退諸臣以次退出
정조 18년
行都承旨鄭大容坐行左承旨李集斗坐行右承旨李鼎運坐左副承旨韓晩裕坐右副承旨徐有秉坐直同副承旨金載翼坐直注書二員未差假注書吳泰曾仕李存秀仕直事變假注書韓致重仕
정조 18년
甲寅五月二十一日卯時上御重熙堂承旨入侍時行都承旨鄭大容假注書吳泰曾編修官安經心記注官承膺祚以次進伏訖上曰抄啓文臣竝已入來耶注書出去連使促書可也賤臣承命出閤外隨其所書鱗次捧入上曰承旨時無泮長一本先送成均館而招致入直郞使之親受以爲徧示上下齋及四學諸生可也仍命退承史以次退出
정조 18년
行都承旨洪明浩坐行左承旨李鼎運坐右承旨韓晩裕坐直左副承旨李魯述坐右副承旨金啓洛坐直同副承旨金載翼坐注書鄭文始仕直一員未差假注書李存秀內閣直事變假注書韓致重仕
정조 18년
金載翼啓曰大司憲李鼎揆執義洪樂淵掌令李景溟在外掌令李日運持平曺喜有未肅拜持平鄭㝡成呈辭監察茶時之意敢啓傳曰知道
정조 18년
金載翼啓曰御營廳將官來言今日本廳軍兵日次私習云矣敢啓傳曰知道
정조 18년
金啓洛啓曰藥房都提調洪樂性提調洪檍爲承候來待矣傳曰入侍
정조 18년
金啓洛啓曰領府事蔡濟恭判府事朴宗岳金憙爲承候來待矣傳曰入待
정조 18년
金啓洛啓曰時原任閣臣爲承候來待矣傳曰入侍
정조 18년
傳于李鼎運曰諸承旨持公事入侍
정조 18년
傳于李鼎運曰左承旨入侍
정조 18년
金載翼啓曰訓鍊大將徐有大時在江華地斯速乘馹上來事下諭何如傳曰允
정조 18년
承旨前望單子入之洪明浩金啓洛李魯述落點
정조 18년
李鼎運啓曰新除授承旨李魯述方在罷散中何以爲之敢稟傳曰敍用
정조 18년
有政吏批判書李秉鼎進參判未差參議李勉兢行左承旨李鼎運進以丁範祖爲吏曹參判尹㬦爲大司諫柳匡國爲同敦寧李祉永爲兵曹參知鄭好仁爲同經筵尹師國爲典設提調南溟學爲義禁府都事蔡潤銓爲引儀李顯采爲直講李晉秀爲定州牧使李秉道爲順川郡守
정조 18년
兵批判書具庠病參判柳誼入直進參議李祉永病參知未差同副承旨金載翼進護軍徐有秉徐英輔副司直丁範祖趙武範李集斗洪仁浩竝單付
정조 18년
傳于洪明浩曰發遣吏郞諸執事淸齋與否摘奸以來
정조 18년
以禁府都囚徒傳于金載翼曰多日滯囚足懲分疏之罪放送
정조 18년
以京畿監司徐龍輔啓本罪人姜鳳瑞到配事傳曰飭已施矣放送事回喩
정조 18년
記注官曺亨壽書啓臣敬奉聖批馳往傳諭于西部盤石坊蓮池契右議政李秉模所住處則以爲臣再控肝膈之懇顒望矜許之恩瞻仰宸極正切翹佇不意史官又辱陋止聖批鄭重責以卽肅臣誠茫然失圖不知所喩臣若有一分冒膺之勢則當此齋居屢日諸臣承候之時豈敢以文字犯此瀆擾之罪哉顧其情實有切苦而切急不暇念及於猥越之爲罪而然也恩旨彌隆懍蹙彌深左右揣量將不得不冒死更籲而亦不敢仰煩酬應於此時稍俟日間擬暴未盡之忱冀卒生成之澤云矣敢啓傳曰知道
정조 18년
金啓洛以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 18년
金啓洛以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 18년
金啓洛以兵曹言啓曰傳曰雖有首從之別同罪則同罪飭亦施矣江華府充軍罪人徐有大罪名分揀事命下矣依傳敎江華府充軍罪人徐有大罪名分揀事該守臣處行移知委之意敢啓傳曰知道
정조 18년
李魯述以都摠府言啓曰去夜本府郞廳柳漢源巡檢時軍號相左故東北兩所軍號取來考準則更點之點字以默字謄送於本府軍號頒布何等嚴愼而如是誤書萬萬驚駭兵曹當該入直郞廳令該府勘處何如傳曰允
정조 18년
李魯述以備邊司言啓曰軍號事體何等嚴重況在此時其所審愼尤當何如而日前軍號誤書頒布至有摠府草記之擧云事未前聞萬萬驚該此而尋常處之後弊有不可勝言當該兵曹入直堂郞施以竄配之典不飾之承宣亦爲削職以懲日後何如傳曰允
정조 18년
李魯述以備邊司言啓曰巡監軍單子及軍號關係莫重況當此時旣膺出納之任固宜十分謹守雖被譴罷旣未經稟則私相傳授徑歸私次揆以國體極爲駭然其在重事面慮後弊之道不可尋常處之當該前承旨南公轍爲先削職令該府拿問嚴勘何如傳曰聞其事實極爲駭然不可以已遞勿論爲先施以不敍之典可也
정조 18년
李魯述以壯勇營言啓曰本營將校射會時連五巡全布人依節目別單書入之意敢啓傳曰知道
정조 18년
金啓洛以守禦廳言啓曰本廳山城所任哨官來告以爲別破陣二局哨官文漢敎以宮女娶妻事被捉於宮差而去云矣如此無狀之類不可一刻置之於將官之列文漢敎哨官之任爲先汰去其罪狀令攸司照律嚴勘何如傳曰不知何物與之結婚其罪與潛跡往從不但判異似無可罪之端卿其知此處置而如有招引之罪嚴加勘律可也
정조 18년
洪明浩以吏批言啓曰奉常副奉事安敬默呈狀內矣身素患關格之症當夏添劇飮啖全却轉側須人以此病狀萬無供職之勢云身病旣如此則不可强令察任今姑改差何如傳曰允
정조 18년
韓晩裕以奉常寺都提調提調意啓曰東籍親耕田所種大麥小麥兩種今五月晦間當爲成熟之意敢啓傳曰攝刈
정조 18년
金載翼以義禁府言啓曰注書鄭文始畿沿定配事承傳啓下矣鄭文始京畿南陽府定配而以承傳內辭意具罪目依例發遣府羅將押送配所何如傳曰近來妄度雖成習身爲實官若能檢飭豈有入侍注書之鍮硯無墨以致傳敎傳書之不能成樣乎齋日自齋日擧行自擧行史官事豈不駭然乎渠則稍異於持硯入待者定配姑爲分揀後勿如是之意分付可也
정조 18년
金載翼以義禁府言啓曰兵曹參議朴宗甲佐郞洪受浩竄配事承傳啓下矣朴宗甲慶尙道義興縣洪受浩平安道江東縣竝竄配而以承傳內辭意具罪目依例發遣府書吏羅將押送于各其配所何如傳曰允
정조 18년
金載翼以義禁府言啓曰卽接慶尙監司趙鎭宅牒呈則軍餉居二機張前縣監李宗海所當依事目決杖而今已遞歸自本道不得擧行云而大典通編雜令條有曰營門決杖者代以拿問矣李宗海今方待命拿囚之意敢啓傳曰知道
정조 18년
金載翼以刑曹言啓曰依下敎注書陪使令池成龜嚴杖一百後慶尙道晉州牧定配所卽爲押送之意敢啓傳曰知道官員旣分揀院隷定配則分揀
정조 18년
禁府啓目機張前縣監李宗海原情云云問目內辭緣泛稱遲晩刑推得情何如判付啓除刑推議處爲如良敎
정조 18년
刑曹啓目觀象監前正李載德等亦旣已遲晩自臣曹考律勘處何如判付啓近來擧行駭然此後段各別操心之意嚴飭杖與汰姑爲參酌分揀爲良如敎
정조 18년
前平安監司李秉模疏曰伏以齋居屢日聖慕彌新寢膳起居不瑕有受損之節區區下情不任憂慮是日閣臣例皆承候而臣獨淹伏不得隨諸僚後尤不勝戀結罪悚之至臣聞勞於求賢逸於任賢自上世以來不易斯道而是則所謂臣勞之說也我殿下臨御近二十年禹陰是惜文食不遑格神祗則下至籩豆之事而皆費聖念飭朝章則降及鹵簿之節而必資聖誨岳牧玩愒輒貽丙乙之憂勤銓注疎謬致煩左右之酬接九重少淸燕之暇百度有叢脞之憂雖以聖人不息之工不以爲疲豈或無乖於節宣保嗇之方哉於是乎有君無臣之歎衆口一辭然苟求其故竊恐求賢之未得其道也凡百有位孰非賢然後可居而股肱心膂之托惟在大官厦氈勞逸亦惟在於大官之賢不賢則日前聖批中臣勞之敎何爲而及於臣身也臣年紀不至癃老疾病不至侵尋倘蒙備使於百執事之末驅策之羈縶之雖至鍾鳴漏盡臣當不敢言私不敢言勞夷險燥濕惟上所命而乃若臣勞之說臣非其人決非所敢聞所敢承者自奉此敎已爽之神魂益復飛越數行文字亦無以構思而一向泯伏尤有所不敢更申疾痛之呼仰瀆黈纊之下伏乞聖明諒非修飾亟賜矜憐焉噫此何等時也上有非常之過擧下有波蕩之餘憂國勢岌嶪神人震驚大禁至嚴擧世噤口此何擧也此何爲也臣雖不肖亦嘗從六卿之列國有大事皆當與聞況此大論輿儓婦孺之所同情則得借方寸之地洞陳抑塞之情日急一日而坐此匪據之銜虛度幾日此臣所以腔血愈沸不能按住也惟聖明快解臣職名使得至上前一吐其所欲言千萬幸甚答曰省疏具悉卿懇旣言於敦諭又言於疏批言之詳矣庶幾卿之卽日幡然際見卿再疏依舊固辭無意造朝愧予誠意之未孚然齋居之餘酬應甚苦多少都在登筵時面諭卿須卽起出肅以副延佇之思此批答遣史官傳諭省箚具悉不允玉堂箚子原本未下
정조 18년
甲寅五月二十二日卯時上御誠正閣藥房時原任大臣閣臣承候諸承旨持公事入侍時都提調洪樂性提調洪檍行左承旨李集斗行右承旨李鼎運左副承旨韓晩裕右副承旨徐有秉同副承旨金載翼假注書吳泰曾李存秀記注官金良倜承膺祚領府事蔡濟恭判府事朴宗岳金憙提學鄭民始檢校直提學徐有防金載瓚原任直提學徐鼎修原任直閣徐龍輔尹行任檢校直閣徐榮輔以次進伏訖樂性曰九日齋居聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰元子宮氣候何如上曰好在矣上曰連日齋居之餘果難召接卿等而諸大臣爲承候入來故有難使之退去暫爲召見矣樂性曰昨日所頒綸音臣伏讀再三竊仰聖孝出天矣濟恭曰伊時事豈忍而復提於今日而其後或有考見政院日記等文蹟輒曰某也有是事某也有是事則是豈義理之所當然者乎上曰予何忍剖析而畢其說乎先朝不爲設禁於是事者是誠天地莫量之大度也予之再昨年洞諭與昨日所下綸音所以發揮先大王聖德也蓋尙魯之罪昔在先朝旣有下敎又曰禧浮於魯此兩賊旣已懲討而外於此者豈可置之私嫌乎所謂再昨年儒疏云者是豈成說乎又有未徹之疏云而其時雖未得見槪聞其說其中有逞憾者有雪恥者有復讎者有受囑者何者拔之何者添入以半知半不知之說紛然發論以莫重莫嚴之義理看作渠作售私之欛柄魚頭鬼面之卒無不萃集名曰疏廳酒肉淋漓世間豈有如此變怪之事乎非不知伊時卽加嚴討而至今含黙者有意存焉昨日綸音中涯角二字蓋非指地之遠近也卿等果能領會否濟恭曰臣伏讀綸音至涯角二字果不能領會矣上曰卿不免衆楚之咻故有自歉之心不能識得此二字之意矣上曰綸音中所指最後一言者卿不以徐志修看乎濟恭曰此則臣果領會矣上曰李祖源曾以都承旨登筵也有捨正路就曲逕之奏而特以全活之意一加一罪而其所謂曲逕者何耶極爲無狀矣且柳星漢之至今全保者予亦有意存焉憙曰臣於昨日伏見綸音不勝欽仰之至上曰近日於卿之事有慨然者矣大北二字係是黨目且有邦禁卿何擧用於收議中文字乎蓋夢寅伸冤之事卿等以爲何如耶濟恭曰此事世素稱冤枉者矣上曰予以爲柳夢寅事不下於六臣矣聞夢寅之子亦爲伏法而尙未伸冤云予欲加贈夢寅之職復其子之官卿等之議以爲如何宗岳曰其子事與夢寅有異矣若夢寅父子同時被罪則到今父雪子未伸可謂冤枉而旣是事異似不必如是矣上曰夢寅父子事若考見於王府文案則可以詳知矣宗岳曰享官事體與他自別而園所往來時慮爲邑弊雖不支供至於驛人馬供饋自該邑爲之自是規例今番沙村中火時廣州爲地方官而驛人馬供饋全然闕之人與馬未免空腹越站其飢困窘束當如何臣雖無似名是大官而況又奉命受香則在該邑之道何可若是乎當該邑倅拿問處之何如上曰今聞雖非定例所在而旣聞之後不可仍置爲先令該道詳査狀聞後處置之地可也出擧條濟恭曰國有大役則不得不使民卽有國通行之例也聖人亦曰使民以時所戒者或奪時也曷嘗曰勿使民也今番華城城役國之大役也以事體言之國不可不使民知役以道理言之民不可不爲國趨事而我聖上以如傷若保之意恐有一夫勞煩之弊尙不下量宜使民之命此已有違於愛欲其勞之意而至若僧軍尤是合用於此等處者臣意則民與僧竝令廟堂量其道理遠近均其數爻多寡使之限幾日調赴於城役所以爲克完大事恐是不可已之事矣上曰不待卿豈不知事面之若此而本府城役必欲不勞一民予意有所在矣出擧條濟恭曰華城門樓所入材木貿取於上游諸邑今方不日到泊於京江而所載水上船體皆狹小不可仍以涉海其勢不得不別捉私船而如是之際爲弊不些聞嶺南右漕倉漕船今將到泊云於其順歸之便使之載運缷下於華城境所謂鳩浦港口則自監董所自當運致役所如此則公事可謂兩便使戶判酌量擧行之意付付何如上曰依爲之出擧條濟恭曰臣於華城事不得不有及時稟定者矣城役時所用禁御兩營及三南結錢先爲貸下者爲十五萬兩內自正月至今朔用下爲十三四萬兩見今所餘只爲八千餘兩而此不過旬日容入若不及今變通將有停役之慮豈不悶甚乎朝家前日所區劃之數尙餘十四萬而此是排年應入之物無補於目下緊需若於均聽等有摏置錢貨處限十萬兩先爲推移以用待前頭應入錢捧上以此充補則似爲便好之道故敢此仰達矣上曰依爲之出擧條濟恭曰堂箚批答之不踰其日卽禮待儒臣之意也聞向日玉堂箚子請寢三臺島配之命而不賜一字批旨仍値齋日以至于今堂箚事面本自不輕況其所言係是公議之不可已者乎適有愚見敢此仰達矣上曰卿言出於尊事體原箚卽欲賜批矣出擧條檍曰嶺伯事萬萬駭然矣退蔘改備雖有寬限之下敎今始上來已極稽緩而審藥以憑藉作奸至於刑配則不善檢飭之道臣不可無罪嚴加處分恐不可已矣上曰蔘則監捧道伯則爲先越捧十等可也出擧條宗岳曰臣於今番以享官進詣園所也奉審園上則莎草方向茂雖無他慮而蓋莎草上用軟沙灑之則自然茂盛云以此爲之似好矣上曰卿以此意申飭園官也濟恭曰臺臣設有做錯之事至於濟州竄配豈不過中乎上曰其人則雖不足深責顧其職則臺閣也名曰諫臣豈有如向日李敬一等之駭然之事乎卿言雖如是而不可輕易放釋矣濟恭曰向日筵中旣有合啓付之三司之敎而更不得使三司發啓者何耶上曰付之三司者卽收禁之啓也濟恭曰只發收禁之啓而原啓將停啓乎上曰此事則更勿發口也卿雖以去就爭之而至於此事則決不可更爲擧論矣予意已有牢定矣日熱如此有難久爲酬酌大臣以下姑爲先退命集斗書傳敎曰雖有首從之別同罪則同罪飭亦施矣江華府充軍罪人徐有大罪名分揀又命書榻敎曰訓鍊大將徐有大待其上來牌招傳授命召又命晩裕書傳敎曰政官牌招開政又命書傳敎曰當該承旨推考仍命退出諸臣以次退出
정조 18년
甲寅五月二十二日辰時上御重熙堂左承旨入侍時行左承旨李集斗假注書李存秀記注官金良倜承膺祚檢校直閣徐榮輔副司直金啓洛以次進伏訖上命書傳敎曰咸興永興兩本宮御定儀式及御製序文冊子新印兩本宮各三件奉安奎章閣奉謨堂各一件奉安五處史庫太常禮曹內閣玉堂內需司本道監營咸興府永興府各藏一件序文書進奉常都提調領議政洪樂性校正閣臣檢校直閣徐榮輔行副司直金啓洛監印本道觀察使金華鎭各頒一件校正之役首尾效勞檢校直閣徐榮輔熟馬匹面給以校正兼監印之役行副司直金啓洛大鹿皮一令賜給以校正兼監印之役行副司直金啓洛大鹿皮一令賜給印役時營裨書寫時閣屬畫寫及京鄕校吏僧俗工匠等依別單判下施賞竝令該曹該道擧行事分付亦爲下諭于道臣又命書傳敎曰左承旨右副承旨許遞又命書傳敎曰承旨前望單子入之待下批牌招察任仍命退承史以次退出
정조 18년
行都承旨洪明浩坐行左承旨李鼎運偕來進去右承旨韓晩裕坐左副承旨李魯述坐直右副承旨金啓洛坐同副承旨金載翼坐直注書鄭文始仕直一員未差假注書李存秀內閣直事變假注書韓致重仕
정조 18년
金載翼啓曰大司憲李鼎揆在外掌令李日運持平曺喜有牌招啓辭未下持平鄭最成呈辭監察茶時之意敢啓傳曰知道
정조 18년
李魯述啓曰御營廳將官來言今日本廳軍兵日次私習云矣敢啓傳曰知道
정조 18년
傳于洪明浩曰都承旨右承旨馳詣受香所奉審摘奸以來
정조 18년
傳于洪明浩曰禮房承旨入侍
정조 18년
傳于李魯述曰左副承旨右副承旨入侍
정조 18년
以執義洪樂淵掌令李景溟下諭後過限不上來禁推傳旨傳于金載翼曰分揀
정조 18년
洪明浩啓曰慶尙道老人啓本纔已啓下矣政官牌招開政下批何如傳曰允
정조 18년
有政吏批判書李秉鼎進參判丁範祖牌不進參議李勉兢進行都承旨洪明浩進以高宅謙爲執義金星甲爲掌令徐配修爲兵曹參知丁範祖爲同春秋洪明浩爲司譯提調蔡弘直爲兵曹佐郞金洪運爲刑曹佐郞辛漸爲漢城主簿李永薰爲假引儀奉常副奉事單劉弘基
정조 18년
兵批判書具庠進參判柳誼病參議李趾永入直參知徐配修未肅拜左副承旨李魯述進以趙命觀李奎德李敬烈吳時綱李成春崔應太徐鱗壽黃獜彩金淳彬張萬紀柳鎭輝李思檍尹弼請桂德淳李椃金猉壽崔必大趙東準金重彰宋相耉金福重爲同知李仁實沈泰根郭世衡李義實崔廷佐金尙澤池燦絅李宗顯李相吾趙泰慶爲僉知許任爲京畿水使洪繼善爲法聖僉使趙奎鎭爲副摠管護軍洪樂淵李景溟同知河福彦都摠管趙奎鎭以上竝單付
정조 18년
傳于洪明浩曰奉審承旨入侍
정조 18년
傳于金載翼曰坐直承旨入侍
정조 18년
洪明浩啓曰卽者中樞府錄事來言領府事蔡濟恭今方出往江郊云係是大臣去就敢啓傳曰前次入城旣出不獲已則今又出城之後其所入城更當依舊黽勉然則一日不入有坐要之嫌此意遣史官傳之入城與否卽爲知入史官去來若或遲滯致煩酬應當該坐直承旨難免重勘以此知悉
정조 18년
事變假注書韓致重書啓臣敬奉聖諭馳往傳諭于西部龍山坊兄弟井契領中樞府事蔡濟恭所住處則以爲臣之不可盤礴於朝籍臣旣質言於君父之前矣向日蒼黃入城只緣臣分之不容暫徐仍値是月不敢復提私義亦緣臣分之不得不然若其數十日留連京第豈臣之本心也哉今始逬出國門復尋江上弊廬私分雖或粗安微忱曷勝瞻戀此際史官馳到傳宣聖諭伏地惶感汗淚交逬噫今臣處義非有別般情勢也非欲因以求退也自有一副當區區秉執敢效古人去就爲爭之義此實聖明之所已俯悉而臣言則不少採用臣身則督令還入臣愚死罪竊以爲古人所云欲其入而閉其門不幸近之至若坐要二字之敎此非臣子所敢承聞者抑塞而已戰掉而已瞻望宸極不知所達云矣敢啓答曰知道鄕之裁量者予亦豈無裁量卿之此行可謂出而後量不量而後出得不有歉於古人入而後量不量而後入之義乎多日齋居之餘姑難收拾神氣容俟可强自有可爲不在多言卿須量此事遣史官傳諭與之偕入
정조 18년
李魯述以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
金啓洛以御營廳言啓曰本廳哨官咸汝績受由下鄕過限不來依例汰去高榮冠身病甚重勢難察任改差何如傳曰允
정조 18년
金載翼以義禁府言啓曰平安監司金思穆狀啓定州牧使李義綱爲先罷黜其罪狀令攸司稟處事啓下矣李義綱時在任所云依例發遣府書吏拿來何如傳曰允觀於狀辭參以事勢報雖參差形便似然遠外事不可勒勘罷黜分揀拿問處之可也
정조 18년
金載翼以義禁府言啓曰京畿水使許𣷯拿處事傳旨啓下矣許𣷯時在任所依例發遣府都事交龜後拿來何如傳曰允
정조 18년
甲寅五月二十三日卯時上御重熙堂都承旨禮房承旨入侍時行都承旨洪明浩右承旨韓晩裕記事官鄭文始記注官金良倜記事官吳泰曾以次進伏訖上曰都承旨馳詣健元陵奉審以來禮房承旨馳詣受香所奉審摘奸可也又命晩裕書公事判付仍命退承史以次退出
정조 18년
甲寅五月二十三日卯時上御重熙堂左副承旨右副承旨入侍時左副承旨李魯述右副承旨金啓洛假注書李存秀記注官金良倜記事官吳泰曾以次進伏訖上命魯述毓祥宮延禧宮獻官單子讀奏訖書判付命啓洛讀公事書判付訖仍命退承史以次退出
정조 18년
甲寅五月二十三日戌時上御重熙堂奉審承旨坐直承旨入侍時行都承旨洪明浩左副承旨李魯述記事官鄭文始記注官金良倜記事官吳泰曾以次進伏訖上曰都承旨奉審時局內諸陵一體奉審乎明浩曰竝爲奉審而無頉矣明浩曰陵上除草固當務從精潔而臣奉審穆陵陵上則所除雜草不卽掃去鋪置階砌近處莫重之地所見極爲駭然故卽令屛去而入直陵官不能檢察之罪在所雖免推考何如上曰爲先從重推考可也出擧條上曰未下直守令使之一兩日內辭朝出榻敎命魯述書傳敎曰偕來承旨左承旨進去仍命退承史以次退出
정조 18년
行都承旨洪明浩坐行左承旨李鼎運偕來進去右承旨韓晩裕坐左副承旨李魯述坐右副承旨金啓洛坐直同副承旨金載翼坐直注書鄭文始仕一員未差假注書李允謙仕直事變假注書韓致重仕
정조 18년
藥房提調臣洪檍副提調臣洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
金載翼啓曰大司憲李鼎揆在外掌令李日運持平曺喜有牌招啓辭未下持平鄭㝡成呈辭監察茶時之意敢啓傳曰知道
정조 18년
李存秀改差代以李允謙爲假注書
정조 18년
洪明浩啓曰假注書李允謙時無職名令該曹依例付軍職冠帶常仕何如傳曰允
정조 18년
傳于李魯述曰捕將之無得除摠管卽是先朝受敎政格則昨政之無端拔例擬入大是不察趙圭鎭之摠管捕將間一當遞解而該曹尙無皁白廟堂亦不提責若此則當佩符入直乎捕將趙圭鎭兼帶摠管許遞當該銓官推考此後嚴飭無敢闊狹於受敎政格
정조 18년
以京畿監司徐龍輔狀啓雨澤事傳于韓晩裕曰過寸已久之後始以九分登聞當該道臣從重推考此狀啓使之改修正上送
정조 18년
以江原監司沈晉賢狀啓雨澤事傳于韓晩裕曰今日霈然之雨果已均霑乎遍問狀聞事回諭
정조 18년
以全羅兵使李周爀狀啓虞候洪義浩朴聖泰到任事傳于李魯述曰道伯上疏不爲開封於闕外云然則騎堂事容有可恕其疏亦與涉禁稍間而渠共亦旣到任而行虞候之事止此足矣竝分揀前虞候問名仍任郞廳亦爲放送事分付此後雖道伯上疏收禁前拆封於待漏院關由騎省然後到院入啓騎省雖非出納之任此蓋不獲已之擧而況登聞鼓院例兼銀臺則今番之一時兼管不至於侵官以此分付
정조 18년
以京畿監司徐龍輔狀啓雨澤事傳于韓晩裕曰過二寸已久之後又如是登聞朝者問備之意果安在哉從重推考後勿遲滯之意回諭
정조 18년
左承旨李鼎運書啓臣敬奉聖諭馳往傳諭于西部龍山防兄弟井契領中樞府事蔡濟恭所住處則以爲俄於史官之回冒上附奏而情急自暴語多煩猥伏地惶懍惟大何是俟不意半夜江村承宣馳到聖諭誨責愈往愈摯負罪賤臣何以得此瞻天九頓益不知死所第聖諭中出而後量以臣之千古罕有之知遇日月之明猶或遺照於容光莫非臣不誠之罪尙何云喩雖然臣則竊自以爲中心之所自量者未出之前業已爛熳蓋聖上若以爲乃言可用明示悔悟於三司諸臣仍令亟擧懲討之典使天經地義無所虧壞則謹當趨簉禁門仰賀日月之更如其不然雖恩言荐降嚴敎疊下但當迷不知變死而後已凡此所自量者非倉卒慷慨而發者今聖上乃反疑之以出而後量區區衷情豈不冤且悶哉屢日齋居之餘以臣私義致煩酬應論臣罪負金木猶輕第聖諭中自有可爲四字聖人之言含蓄深遠實有鄒聖所云王庶幾之意此非臣敢自妄度亶出於仰殿下如堯舜恃殿下父母而然矣北望雲天益切顒祝伏乞收還承宣偕來之命務靖朝象使臣得以復入脩門以紓離違戀結之忱焉云矣臣旣承偕來之命姑爲仍留之意敢啓答曰知道
정조 18년
事變假注書韓致重書啓臣敬奉聖批馳往傳諭于西部盤石坊蓮池契議政府右議政李秉模所住處則以爲臣之窮蹙之情已罄於前後附奏蕪拙之辭已竭於再三疏籲瞻天仰聖不啻如赤子之望哺及奉批旨不惟不賜之矜許引喩隆重萬萬非螻蟻賤臣所敢開口而仰復者惶汗感涕一時交霑方寸爲之戰掉傍人爲之恧縮惟此情實神實臨之見今薰風屬解慍之時甘霈報蘇枯之喜正宜明良相須以收勅天之功而顧乃枉費恩禮於千不近百無似之地欲其整頓於積滯之廟務則所謂僬僥强負不足以喩其難矣竊觀古人之於不敢當不堪任之職未嘗不四五疏六七疏期於得請而後已臣雖不敢以古人自擬若其不敢當不堪任則其所自知之明與古人無異過於六七而至於十疏亦未必有違於虞人之義而一番陳疏輒煩一番恩禮臣是何人敢貽酬應之至此哉只合戴罪泯伏以表不敢轉動之忱而已惶隕宸越之外更何所達云矣敢啓答曰知道蔓語近於備例多少都置之此時此任豈可瘝曠予欲必致乃已卿豈可竟守難進之初志卿須卽日入城仍卽肅命聽予面諭事更遣史官傳諭與之偕來
정조 18년
編修官安經心書啓臣敬奉聖諭馳往傳諭于西部盤石坊蓮池契右議政李秉模所住處則以爲臣於附奏略陳不敢進身之意一倍悚蹙恭俟嚴勘門鑰將下史官又臨不加逋慢之誅反侈必致之諭促使承膺仍命偕入且惶且恐罔知攸措臣雖不肖平日所自勉者惟在於事君以實凡有除命未嘗敢虛辭飾讓以效近來文勝之弊況今積違之餘入覲耿光之願當復如何而日已過旬跡猶隔城瞻戀耿結之忱豈可以文字形容哉第聞人臣之義或以趨走爲恭或以辭巽爲恭隨其所處之異而其爲恭則一也今若迫於嚴命忘廉喪恥顚倒冒出則前此披瀝之懇都歸於虛辭飾讓臣豈敢爲此哉且臣狗馬賤疾適苦於長路驅馳之餘頑痰流注坐跪俱妨以情以病實無蠢動之勢臣罪於此焉逭重典近臣之相守陋處尤萬萬悚悶亟收偕入之命以尊王人之體千萬至祝云矣臣旣承偕來之命姑爲仍留之意敢啓答曰知道待朝更當敦勉爾則先爲入來
정조 18년
李魯述以兵曹言啓曰依傳敎全羅道康津縣充軍罪人崔時淳卽爲放送事該道道臣處行移知委之意敢啓傳曰知道
정조 18년
李魯述以備邊司言啓曰頃因本司草記邊情所關守令之不善擧行者其罪當罷則初不直請罷黜連請稟處者巽軟極矣平安兵使申應周罷職事批旨帥臣狀啓不爲直請罷勘或有謬例而然乎査問勘處事命下矣依下敎發關査問矣卽見諧兵使申應周所報則以爲乙巳年龍川獐子島彼人去來形止不爲詳報府使沈罪狀丙午年龍川薪島彼人投接未卽覺察之該府使李潤彬罪狀己酉年義州延卜雜役人落後該府尹安聖彬罪狀庚戌年義州中江大國女人涉氷越來該府尹徐邁修罪狀辛亥年龍川薪獐等島來接彼人以無乎報來前後府使徐有龍宋益休等罪狀壬子年龍川薪島彼人物件不爲開錄該府使柳光國罪狀令廟堂稟處之意連爲狀聞云邊情所關帥臣之勘罷邑守法例卽然而該閫前後兵使之俱請廟堂稟處雖是謬例其時廟堂旣不論責則獨於此帥臣施以罷職之典不無偏重之慮平安兵使姑爲從重推考此後則凡係邊情守令依例論罷之意申飭分付何如傳曰允邊情奚獨爲然戎政尤關紀律勿憚文蔭守令凡有犯科莫或饒貸勿辱君命事嚴飭諸道閫帥而先自全羅兵使處行會可也
정조 18년
李魯述以御營廳言啓曰因禮曹草記批旨順康園局內獵虎事定將校率領砲手今月初七日出送行獵十五日始探虎穴於本園火巢近處雛虎四頭內獵取三箇生擒一頭來納故另飭搜獵矣二十三日果爲捉得中雌虎一頭謹此封進而虎旣捉得且値劇農仍爲撤獵之意敢啓傳曰知道
정조 18년
前平安監司李秉模疏曰伏以臣誠不足以格上天辭不足以感至尊再上辭本鞶褫尙靳致煩批旨之諄複坐要恩禮之頻繁臣非木石豈不知含恩畏義少效竭蹶之誠而漏船操柁終非醉夫之可强大廈要棟不容散樗之爲用與其不量而入無補於國而自取其敗不若被逋慢之誅猶足以全其微諒此理明甚參前倚衡臣雖欲習容正笏冒入朝堂其如面先靦而步不前何哉三疏乃膺聞是中書之故事而若臣今日之情初非隨衆而備例也再籲而不得請則其勢不得但已而自至於三籲人之見之者儻或以爲彼亦以大官自居欲尋中書之故事云爾則臣之無恥不誠之罪益無所逃而所仰恃而所仰望者惟在於聖明之俯矜本情也臣何敢文其辭而適增其大戾哉今之議者無有朝野無有大小無不以爲先收禁爲目下第一義街談巷論轉益如沸愚夫愚婦皆欲無生奔遑憤鬱之狀不以事往而少息殿下深居九重認以予意予遂已妥已定漠然不復以爲憂乎以臣所聞心驚骨痛茫不知其涯畔也愛臣者勗臣以極言竭論勿以身之不出而言亦不出責臣者責其區區於去就而苟送時日二說者臣輒皆受而爲罪而由前之說則大論至嚴決不可以附陳於辭本以傷國體由後之說則不拘去就卽卿宰以下之一時暫膺旋可辭免者之謂也惟臣所據之銜一出脚則便已自處以其銜也情雖急於得借方寸義不可以先壞大防此臣前疏所以仰陳腔血之愈沸而請免之愈急也伏惟天地父母曲賜鑑諒特許鐫解俾遂反面之忱得效披肝之願焉臣無任跼蹐悸恐涕泣祈懇之至云云答曰省疏具悉卿懇展看卿疏際有簷響沛然望望之餘民事萬幸古人商霖之喩若有卿擬待矧今鼎席多曠庶務委積延儜之想不啻如渴卿須勿復過引卽起造朝仍傳曰此批答遣史官傳諭
정조 18년
敎京畿水使許任書王若曰鎭一面而任關防之重固難其人控三路而統備禦之權爰屬之子今玆簡寄實循僉謀眷玆喬營寔我重鎭舟楫通三輔之路漢師咽喉襟帶壯一方之形沁府唇齒吏事兼以戎政奚但節制水軍地利資於人和所貴撫摩島俗惟卿器合盤錯材挺干城北州佩符前後績庸之已著南營仗鉞外內踐歷之亦多玆授卿以京畿水軍節度使兼三道統禦使喬桐府使卿其祗服寵章益懋殊績統萬斛龍驤之士寧忽駕馭之方按一島魚鱉之氓宜勉鎭撫之策而稟裁自有舊例顧施措豈循常規於戲轅門之刁斗無聲庶贊海不揚之化壁壘之旌旗變彩盍備天未雨之圖故玆敎示想宜知悉知製敎張至顯製進
정조 18년
甲寅五月二十四日辰時上御重熙堂右副承旨入侍時右副承旨金啓洛假注書李存秀記注官金良倜記事官吳泰曾進伏訖啓洛曰同罪未敍人隨卽提稟事曾有定式矣左副承旨李魯述旣已蒙敍除職而前承旨黃昇源洪義榮李羽晉尹長烈南公轍俱是同罪之人故敢此仰達矣上曰敍用可也出擧條仍命退承史以次退出
정조 18년
行都承旨洪明浩坐行左承旨李鼎運偕來進去右承旨未差左副承旨未差右副承旨金啓洛坐直同副承旨金載翼坐直注書鄭文始仕一員未差假注書李允謙仕直事變假注書韓致重仕
정조 18년
傳于金啓洛曰次對今日來會予今臨軒待卿造朝卿其入侍事遣承旨傳諭于右議政與之偕入
정조 18년
金啓洛啓曰今日次對兩司當爲進參除在外外未肅拜呈告人員竝卽牌招何如傳曰允
정조 18년
金載翼啓曰今日禁衛營御營廳下番軍賞試才時弘化門銅龍門集賢門東營集春營入直軍除出標信請出之意敢啓傳曰大臣當造朝有次對之命侍堂當齊進下番鄕軍賞試射明日爲之
정조 18년
同副承旨金載翼書啓臣敬奉聖諭馳往傳諭于西部盤石坊蓮池契右議政李秉模所住處則以爲臣坐犯逋慢之罪達夜惶懍轉益靡措此際近密之臣馳宣聖敎諭以臨軒促臣造朝前此恩數之頻繁罔非夐越而到今臣心之怵迫愈無以自定承宣偕來卽聖朝所以特施於敬禮之大臣者臣果何人乃敢一刻自安於相守乎區區廉防更不暇顧謹當冒赴前席以爲畢暴衷懇之至云矣大臣今方造朝臣則先爲入來之意敢啓傳曰知道
정조 18년
傳于金啓洛曰大臣備局堂上引見
정조 18년
傳于金載翼曰奏御文字之一點不察古人猶且引罪況絲綸乎況相批乎體貌何等尊嚴則以毛詩本文書下者初不更稟自下以他字書頒者後弊所關萬萬駭然當該承旨遞差
정조 18년
洪明浩啓曰坐直無人右副承旨金啓洛同副承旨金載翼竝卽牌招何如傳曰允
정조 18년
金啓洛啓曰臺諫之旣出禁扃無端還入曾所未聞而正言邊景祐以入侍傳啓之臺諫旣已出去門鑰將下之際忽又入來擧措顚錯有損臺體從重推考何如傳曰遞差
정조 18년
金啓洛以兵曹言啓曰禁軍來秋冬等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 18년
金啓洛以兵曹言啓曰同知中樞府事朴鼎象李聖龍呂齊泰李馥恒鄭厚矯李寅亮洪是浩金萬章金重彩閔師善鄭東煜李德普嚴桓鄭辰燁李俊迪田穰虎朴世根片重源鄭壽國權順慶金鑧朴受彩張奎貞鄭錫光姜鳳獜李載春李福起金龍李時傑金漢聲崔斗燦金世鵬韓以敬權得中僉知中樞府事權燁趙世遜崔百璿趙元龜南㯀朴憲徵金致華李潤德愼永萬李春培金鍊剛李允奎朴仁恒鄭東斌金振瑢閔正修尹彝佐朴天柱朴一源尹世錥李遇春卞光祚李敬烈柳東迪俱以老病之人或謝恩或在外未上來竝依例減下景福宮衛將沈就五除授在外武臣兼宣傳官白仁喆呈辭在外竝過限未上來依法典改差何如傳曰允
정조 18년
金啓洛以都摠府言啓曰副摠管鄭觀采以御營中軍新番軍兵點考事及舊番軍兵等賞中日事南小營晝仕出去之意敢啓傳曰知道
정조 18년
金啓洛以御營言啓曰謹依口傳下敎捉虎將校及軍兵等別單書入而本廳式例賞格已爲分給之意敢啓傳曰知道
정조 18년
兵曹啓目帖連慶尙監營軍器城堞修補監董官洪龍普等賞典自下不敢擅便上裁何如判付啓依回啓施行爲旀其中董役營校之出身段賞加爲良如敎
정조 18년
領議政洪樂性箚曰伏以臣卽伏見傳敎下者有右議政臣李秉模罷職之命誠不勝驚惑萬萬伏念殿下念國事之多艱鼎席之久曠金甌新卜上以恩禮隆摯下以輿望方洽屢膺敦勉今乃出而肅命朝野拭目儜見明廷都兪之盛矣不意譴罷之責遽降初登之筵是豈殿下勞求隆畀之本意也哉聖明有過中之擧國計無弘濟之望臣於病伏昏綴之中益切憂歎罔措忱第筵席嚴祕雖未詳事實之如何而竊聽傳說則仰請禁令之收還至被嚴敎之荐下云臣於是尤不勝抑塞之至收禁之請旣許付之三司俾開伸公議之一條路則雖在庶僚猶可言也況大臣初筵豈不可極言力陳以冀天心之感回哉雖令大臣幸得方寸之地建白敷奏之際忠憤自激腔血轉沸只知宗社之爲重急於義理之闡明明張沬飮罄竭衷悃語次之間或有涉禁之端以殿下包容之大德敬禮之盛意固宜特垂獎褒亟賜聽從而乃反過降威怒嚴加䜝罰實非今日臣子所望於殿下者也大臣所奏縱是尋常事務而有所不槪於聖心猶不當摧抑之若是過重矧玆所請卽是擧國同情神人共憤之大義者乎臣宛轉病枕不任憂愛之悃力疾構箚略控血懇伏乞聖明俯垂諒察亟寢右相罷職之命仍收禁令察納其言以光聖德以奉國事千萬顒祝取進止答曰省箚具悉卿懇庶務叢脞三事瘝曠而辛勤枚卜辛勤招來催開匪躬之鑰欣接熙政之對是日之所欲聽者嘉猶所欲勉者分勞初聞第一奏多引經旨意出匡救且無論稱停與不稱停一一和顔色而受之轉輾爛熳其爲說不止於觸識此非涉禁而何近所設法而防禁之者自有萬般秤量則予固否德其肯今日明日吐言食言見笑於大方乎敬大臣之義雖聞於九經觀於親親之首揭其層累之先後豈必歷階而注視於是乎有朝廷之處分豈樂爲哉非得已也箚辭不允仍傳曰此批答遣史官傳諭
정조 18년
司直鄭民始李文源判敦寧金持默戶曹判書沈頤之副司直徐有防禮曹判書閔鍾顯吏曹判書李秉鼎知訓鍊李敬懋刑曹判書金載瓚副司直徐有大李漢豐開城留守李冕膺疏曰伏以臣等於右議政李秉模罷職之命竊有所萬萬懍蹙者噫大臣今日之奏是豈可已而不已者哉新膺甌卜初登法筵縷縷敷陳亶出血腔其言則大義之攸關也其情則擧國之同然而不惟不賜允兪又從以摧折之譴罰之蒼黃逬退景色愁沮恐有欠於大聖人優容敬禮之道而從今以往天經地義其將斁絶無餘宗社之憂不知稅駕之所者已不勝聚首抑塞又況臣等隨大臣後猥陳同聲之忱獨逭當被之罪區區私義尤不敢晏然玆敢相率陳章略暴危懇伏乞聖明亟降威罰以昭法紀以安賤分千萬幸甚臣等無任云云答曰省疏具悉尊禮於大臣豈比三司之位卑新卜初筵尤異於尋常筵對而有今日之處分誠非獲已大抵禁令欲其惟行不如是何以行此令乎卿等與同被勘之請過矣勿辭行公
정조 18년
甲寅五月二十五日辰時上御熙政堂右承旨入侍時右承旨韓晩裕假注書李允謙記注官承膺祚記事官吳泰曾以次進伏訖上曰大臣備堂入侍賤臣承命出與左副承旨李魯述事變假注書韓致重右議政李秉模行司直鄭民始李文源判敦寧金持默戶曹判書沈頤之行副司直徐有防禮曹判書閔鍾顯吏曹判書李秉鼎行副司直李敬懋刑曹判書金載瓚行副司直徐有大李漢豐開城留守李冕膺大司諫尹㬦持平邊景祐校理張至顯修撰成德雨偕入進伏訖秉模曰多日淸齋之餘聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰殿宮之寶籌恰躋五旬六旬八域覃恩擧國同慶下情不勝歡忭之忱矣上曰祝岡之心容有其極上曰今日卿以大官登筵所取於卿者大抵不外乎初敦諭旨意也自卿桂坊時已知卿之所執今番枚卜非有他也近來大臣或以宿德而取之者或以學術而擢之者今則皆至衰老之年不可責之以許多事務矣於卿則文學與材器特其餘事也予素知有確然之操當此庶事叢脞之時舍卿誰先此後對揚之道已諭前批答中見今濟艱之責一以委卿也予自齋居以後固難酬應而聞卿入來故如是强爲司接矣分勞之任專在於輔相卿須料量好道理也大抵目下事不出對揚二字古語云君逸臣勞蓋君逸云者非所謂自逸也君相交須之道只此而已卿旣以大官初登筵席須加着念可也秉模曰君逸於上然後輔相之道得矣庶事亦可無叢脞之歎而臣若有一分可爲之道則雖自請可也固不敢辭矣幸今得展反面之忱少紓耿結之心而第臣本是材短識拙至今日而以大臣登筵曾是不意也且如臣者何以擔大責乎臣雖不敢自擬於古而古人有推賢讓位者伏願改卜賢德然後國事之罔涯庶可濟矣聖德遺闕庶可補矣此臣所區區之望也上曰雖庶僚有不可旣除旋遞況大官乎卿言過矣更須安心也秉模曰日熱如此而榻御移時臣何敢更贅他說仰煩酬應而臣旣以大官登筵不可泯默別有所仰達者矣仍奏曰天下萬事之無一不本於人主之心卽從古告君第一義而心之所發爲情情或失正則心不得其正天下之事無一得由於正此自然之理也臣於年前伏見傳敎中有曰七情不得其正此適有爲而發也而每一思惟不勝掩抑竊以爲感泣千載之人無如此敎聖人一言之失亦無如此敎是誠危微精一之幾而間不容髮者也蓋其所以感泣千載之人者以殿下不掩其過說盡衷曲如日月之食人皆可見矣若其終歸於大失者以殿下之聖明明知其爲過而一番二番任情直遂不復察於危微之間而危者愈危微者愈微以至近來不忍之敎而殿下之過擧極矣殿下上奉宗廟殿宮凡於一政一令一動一靜陟降之靈日監在玆惟疾之憂造次不弛殿下雖欲自輕一或念及於此必有悚然而驚惕然而悟者而猶復以此作爲鉗制之柄惟恐外庭之不顚倒不慌亂未知殿下不欲以陟降之心爲心殿宮之念爲念乎夫如是則非臣之所敢知而如其不然者殿下設有至切之私意只當隱之於中宜不敢形之於色發之辭以傷其洞洞屬屬之儀況可以張大其聲色噴其辭敎一直以鉗制群下爲事謂無奈予何哉夫設爲非常之辭敎以鉗制群下漢唐中主猶且恥爲之曾謂殿下而爲此哉情一失正而其流之害至於此極臣實痛哭而不能已也今日大小廷臣孰不以先收禁令爲目前第一義而惟臣過計之憂則若不先救其受病之根委雖今日收禁一有觸發又安知不繼之以箝制之方乎臣故敢以愼辭敎爲收禁令之本察危微爲愼辭敎之本伏願聖明念艱大之投淸化理之原一以慰陟降之靈一以解殿宮之憂一以副擧國臣民之望焉上曰情之目有七皆原於心而心則一而已一有忿懥餘皆發不中節向諭中云云豈非實際眞境不偏不倚無有過差之謂中而中無定處時之義大矣哉譬諸承書批答之史官草冊展時之中在於兩片之中卷時之中在於一片之中欲免子莫膠滯宜求聖人之活法是以常經之過差處往往或爲時措之達權孔子言觀過之仁孟子亦言周公之過近來擧措自有處得之衡尺卿須休念以下八十九字刀削上曰涉禁以後事付之三司矣秉模曰大臣以下無非三司也不可一向牢拒乞降處分焉上不答文源曰今日朝廷之所期望者專在於此大臣之一言而大臣之言終未格心則至如臣等之言何足數乎自不覺痛傷矣上曰次對若欲不爲後更入對可也秉模曰人臣之義但當入則有進無退出則有退無進年前大臣之罷削也臣聞其時雖流放竄殛猶可進也云矣上曰慨然矣寧有進無退退無進之理乎卿須退去也秉模曰臣若以收禁一事不得請而歸則此事永爲蕩然如是而其可曰國有法乎此是一下敎之間亟下處分千萬顒祝也上曰慨然矣卿若知體國之道則雖不如是煩請豈無可爲之道耶予則必不聽矣秉模曰臣則某條得請矣上曰何以則止之也秉模曰若收禁令則當自止矣上曰不然則將何以爲之秉模曰寸紙雖云小矣以事言之則大如鼎呂有不可勝其力矣上曰雖非卿言予豈不知卿是初筵故使之畢其說中間亦有不當言之言而亦令盡言者此非爲卿之意乎卿何不念予至意若是强煩也此非時急之事也秉模曰此豈非時急之事乎臣之今日之言專爲護聖躬一節也上曰旣曰護聖躬而如是支離說去盍思酬應之難也予言旣如此則在卿體國之道宜思善處之方而一向煩陳義理則一也寧有如許道理卿則罷職卽爲退去仍命書傳敎曰敬禮有不可顧右議政李秉模罷職秉模曰臣雖罷職有白衣登筵之例願畢前說矣上曰罷職之大臣豈可冒居筵席乎卽爲退出民始等曰今此大臣之言罄出腔血庶有回天之望而不惟不賜允從旌降罷職之命是何聖明之世有此處分之過中也請反汗焉上不答至顯曰大臣之言卽三司之言也三司之言卽一國之公論豈意大臣之請收禁令而登筵半日未蒙兪音竟至有罷職之命耶上曰玉堂張至顯罷職出榻敎㬦欲奏所懷擧措蒼黃晩裕曰臺諫旣得方寸之地政是盡言之會而其所奏語未免巽軟大司諫尹㬦推考何如上曰勿推可也出擧條上曰傳啓速爲之也㬦曰克觀克泰事上曰不允出擧條㬦曰尙魯事上曰不允出擧條㬦曰柳師文事上曰不允出擧條㬦又發合啓魯述曰傳啓之際兩司不備而徑發合辭大損臺體大司諫尹㬦推考何如上曰見其病勢有難强令察任許遞可也出擧條景祐曰殿下一日萬機皆自親攬或自朝終晝或自夕達宵不厭不倦勞神費慮臣恐聖候膈症從此而生也此漢明帝諫光武所以有禹湯之明而失黃老養性之道也臣謂休養聖神頤便聖體以垂堯舜垂拱之治宜矣上曰當留意矣出擧條景祐曰元子宮應天誕降有堯舜聖神之姿八方臣庶咸有延頸願戴之望而寶齡今爲五歲矣睿識漸明臣謂擇群臣中知道者敎之以孝經小學等書以養其良知良能宜矣上曰當留意矣出擧條景祐曰新除授司諫院獻納權坪時在京畿楊州地請斯速乘馹上來事下諭上曰依啓出擧條德雨曰俄者諫長以大臣罷職還收事辭未畢而遽蒙遞差而退出矣蓋大臣所達旣是擧國公議則今此罷職之命實爲過中之擧臣謂卽爲反汗宜矣上曰不允出擧條德雨曰近來言路之閉塞實爲今日莫大之憂而向來三臺臣絶海投竄之擧尤是臨御後初有之過擧也今則爲日已久臣謂亟下放釋之命以開言路以光聖德宜矣上曰不允出擧條文源曰南漢哨官文漢敎行已不謹致有該廳等訴之擧不可置之於將官之列嚴棍汰去以懲他校恐合事宜敢此仰達矣上曰依爲之出擧條命退諸臣以次退出
정조 18년
行都承旨洪明浩坐行左承旨李鼎運偕來進去右承旨李羽晉坐左副承旨金啓洛坐直右副承旨尹致性坐同副承旨金載翼坐直注書鄭文始仕一員未差假注書李允謙仕直事變假注書韓致重仕
정조 18년
金載翼以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
金啓洛啓曰大司憲李鼎揆在外掌令李日運呈辭執義掌令一員持平二員未差監察茶時之意敢啓傳曰知道
정조 18년
傳于金載翼曰右副承旨入侍
정조 18년
以政事取稟傳于洪明浩曰當日爲之
정조 18년
洪明浩啓曰吏曹郞廳來言判書李秉鼎參議李勉兢病不進參判丁範祖未肅拜不得開政云判書參判參議竝卽牌招何如傳曰允
정조 18년
洪明浩啓曰吏曹判書李秉鼎參判丁範祖參議李勉兢牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參議只推與判書參判更爲牌招
정조 18년
有政吏批判書李秉鼎進參判丁範祖牌不進參議李勉兢同副承旨金載翼進以尹致性李羽晉爲承旨洪仁浩爲大司諫崔獻重爲執義洪樂淵爲司諫鄭尙愚爲掌令李東宇李重蓮爲持平安廷善爲正言鄭益祚爲工曹參判李錫夏爲宗簿正李奭濟爲軍資正李龍柱爲監察朴龍源爲慶山縣監李尙濂爲南學訓導許任爲喬桐府使李弘達爲承文正子
정조 18년
兵批判書具庠參判柳誼參議徐配修病參知李祉永入直進左副承旨金啓洛進金振九爲同知曺命集全羅兵虞候仍任事承傳李周顯爲副護軍黃昇源洪義榮李羽晉尹長烈韓晩裕李魯述洪義浩朴聖泰尹㬦爲副司直李允謙爲副司正
정조 18년
醫官吳仁豐書啓奉朝賀鄭存謙病症看審則自去月旬間本病之外臀腫相續膿潰月餘辛苦元氣積敗矣今十九日因痰凝食滯寒戰大作神識昏迷言語不成食飮全却脈度則虛軟無力而主家連用蔘橘茶或人蔘粟米飮臣則旣伏承持藥物不離看病之命仍留之意詮次啓達答曰着實看病
정조 18년
金載翼以都摠府言啓曰副摠管鄭觀采以御營中軍新番軍兵點考事及舊番軍兵等賞中日事南小營晝仕出去之意敢啓傳曰知道
정조 18년
洪明浩以吏批言啓曰禮曹正郞高克忠受由過限未上來依例改差何如傳曰允
정조 18년
洪明浩以吏批言啓曰本曹佐郞池德斌除拜後過限未肅拜依例改差何如傳曰允
정조 18년
金載翼以御營廳言啓曰今日本廳六七月當五哨軍兵點考時右哨屬慶山軍金杰方爲名漢鬢髮髼鬆故脫笠摘奸則果是僧漢之今纔長髮者而髮未過眼極爲駭痛嚴問取招則以爲渠以金杰方之同生兄今年二月還俗而渠第杰方主管農業勢難離家敢生代渠弟上番之計兄弟相議行賂監色本縣點考及中點時則果使渠弟逢點後代弟上來的實云故嚴問領來監色則所供無異上番正軍之以僧代點事未前有萬萬驚駭兵營監色及本縣監色與代點僧漢從重決棍後下送本道嚴加照律金杰方依律定罪代定上送之意竝各行關分付於道帥臣而兵使與地方官之不能檢飭一任其欺蔽於目前行奸於點後者揆以軍政不可尋常處之左兵使李禹鉉慶山縣令趙命喆竝罷職何如傳曰允
정조 18년
金啓洛以義禁府言啓曰司諫李周顯下義禁府推考事傳旨啓下矣李周顯時在全羅道全州地云依例發遣府羅將拿來何如傳曰分揀
정조 18년
刑曹啓目粘連吉州殺獄罪人金東實之初旣輸款未忽變招者尤萬萬至凶且頑另加嚴刑期於取服何如判付啓吉州囚金東實段疏則罔赦法亦難貸三尺之律不施於東實而何跡與法之外有一分合商度者按律文八十以上犯殺人應死者議擬奏聞取自上裁又曰犯罪時雖未老疾事發時老疾者以老疾論東實之年旣過七十則距法文應宥之限似不遠矣月三加刑卽欲嚴詰窮覈之意則七十垂死之物豈不徑先殞斃乎然除訊而同推尤非可論此獄當如何處之爲可發遣郞官問于大臣爲良如敎又啓目粘江陵府殺獄罪人金光云獄事段檢報則每欠的確道啓則遽從厚恕揆以獄體俱涉未安道臣檢官竝推考光云連加嚴刑期於得情爲乎白旀歙谷縣殺獄罪人文章五獄事段更令道臣別定剛明官詳覈具意見指一以啓爲白遣初覆檢官段待獄情歸一論勘爲白乎旀江陵府殺罪人金順太獄事段要作白地掉脫之計者究取用謀節節凶獰連加嚴刑期於得情何如判付啓江陵囚金光云段道狀之猶傳一端疑輕情也看證也曹讞之謹守三尺常憲法也㾗損也以情較法守法之論固當矣踢打時光景無人目擊則胸膛之硬靑閬腎之膨突必由於打亦安知無顚觸擠撞之際自致重傷而然乎且其相鬪之處自溪及籬云爾則所謂㾗損未必歸之於正犯之一一手犯更令道臣嚴飭推官別出意見詳査報來然後卽爲狀問事分付爲旀歙谷囚文章五段獄已四檢疑入三眛初覆檢所無之傷處發於三四檢云者蔽一言曰初覆檢之疎漏可知此則道伯言是矣卿等論理亦有意見卽令道臣更覈歸一狀聞事分付爲旀江陵囚金順太段此獄先論貞女辦節之操追及頑漢行兇之惡實合於彰善懲慝之道是如乎逖矣遐陬王化未沾而村間寡居之女能識不更之義備經强暴之所困而不以冥冥墮行及其暮夜踏來也終始不屈死而後已何其卓截之甚哉烈女韓召史令地方官旌其閭爲旀順太段豈可任其抵賴使貞女茹冤於泉下渠供雖以韓女之自縊爲死中求生之計而役使眞箇自縊渠所償死毫無加減死者貞烈尤益明著況屍帳中許多傷處無不㦧毒渾身殆無完膚如許獰慝之手勢曾所罕見於殺死之案國有法順太其敢倖逭當律嚴飭道伯到關卽時直捧遲晩招仍又考覈親問斯速具格狀聞以爲報議政府詳覆施行之地爲良如敎又啓目粘海南縣殺獄罪人奴德乭獄事段漫漶獄情尤極巧惡連加嚴訊期於得情爲白乎旀茂長縣殺獄罪人朴起漢獄事段節節無疑烏得免償命之律乎更加嚴訊期於取服何如判付啓海南囚德乭段依回啓施行爲旀茂長囚朴起漢段涉疑似非眞箇涉疑過限有難歸之法外亦爲依回啓施行爲良如敎
정조 18년
刑曹啓目殺獄罪人咸奉連連加嚴訊期於取服何如判付啓依允正犯咸奉連段更加嚴刑期於得情爲良如敎又啓目印信僞造罪人金熙明更爲連加嚴刑期於一一得情何如判付啓依允正犯金熙明段更加嚴刑期於得情爲良如敎
정조 18년
吏曹參判丁範祖疏曰伏以臣罪涉慢命身歸司敗恭俟鈇鉞之誅而纔入囚單旋蒙恩放又亡何而亞銓除旨降矣是何無往非罪之賤臣而有此無罪不恕之異渥至於此哉祗有淸血逬流而已第伏念臣有不可以復廁朝端者其事有三情冒死條陳而冀聖明之矜察焉向者朝著驚惶小大號籲而臣居在僻隅後時聞知有事則偃伏私第無事則翶翔榮道寧有如許義分哉其不可者一也臣自入銓地前後攻臣者非止相箚而已而其說皆指臣政日循私爲罪循私有無前疏已暴今不必分疏而身爲銓官以秉銓不公被人指斥天下無廉恥二字則已不然豈宜裒如充耳有除輒膺以重貽搢紳之羞哉其不可者二也臣人微言輕加以疲軟每赴政席欲有通擬而輒被肘掣費辭爭辨至煩天聽畢竟狼狽而退勢有强弱心有異同白首垂死之年當場輒閧徒損體貌其亦不自量已其不可者三也臣粗讀古訓與聞先輩緖論常以爲士之所以處世立朝者賴有此心與身耳心不愧怍身無玷汚然後可以藉手事君若使臣明知其三不可而冒進無恥冥行不止則是喪心也失身也而其何以事殿下哉聖明如天地之育物使萬物各遂其性臣亦備萬物之數而獨不獲遂性則毋或天地之大而猶有所感者乎臣門祚微薄世閥寒素自入仕本朝至臣爲十二傳雖中間簪纓點綴而登卿宰者不過四人臣粗習程文晩占科第所望止霑丐斗祿粗供菽水之養而已遭遇聖明濫被恩渥居然躐金緋而踐淸華此豈臣夢寐之所及哉至盈易虧過福必災夙夜憂懼不知稅駕之所且臣賦質羸脆素善疾病犬馬之齒行近八耋氣血枯涸精神耗剝平生故舊忽忘姓名朝晝經歷瞇若夢寐寄着陽界祗是枯株冷灰日前承嚴旨木道取疾水濕爲祟舊傷脚部酸痛不堪調沿無效數年以來外感乘入遂成貞疾長時沈痼撼頓之餘暑症添發渾身烘熱頭部疼痛暴泄兼作登溷無數見方倒席昏㦖奄奄垂絶假令藥餌將攝少延殘喘要之視息人世無幾時月雖欲收召精魄驅筴形骸以庶效奔定之勞其可得乎臣非敢據禮經自附古人引年之義而首丘戀枝人物同情願乞朝夕就木之一殘殼歸死松楸得免爲旅邸之鬼肝膈之訴疾痛之呼良亦慼矣如有一毫飾讓天地日月其敢欺乎恩牌臨門承膺無路冒陳短章仰瀆崇嚴伏乞聖明衷之憐之特命鐫改臣所帶職名仍許與疾歸山以單餘喘千萬幸甚云云答曰省疏具悉卿懇卿其勿辭行公
정조 18년
工曹參判崔夢嵒疏曰伏以臣以遐方賤踪空疎鈍劣百無肖似而特荷聖明拂拭之恩濫廁卿班者五歲于玆非但爲人嗤點臣亦自知其不稱追勢遐陬望斷榮途者久矣乃於千萬夢想之外水部除旨忽下於此際榮動蓬蓽光生鄰里臣雙擎華誥五內震越以首頓地不覺感涕被面怵分畏義不敢偃伏卿庄爲伸叩謝之忱章皇理裝行到羅州地素患關格之症已成貞疾胸膈壅閼肢體癱瘓落席狂叫不省四到竭蹶前進已矣無望因今病狀勢難以時日責效而華貫美秩亦不敢一日虛帶以妨賢路故玆從縣道投進短章仰于崇嚴之請伏乞聖慈天地父母俯垂矜察亟許鐫削臣所帶新除職名仍命攸司治臣違慢之罪以肅朝綱俾便調攝不勝萬幸云云答曰省疏具悉本職許遞
정조 18년
甲寅五月二十六日卯時上御重熙堂右副承旨入侍時右副承旨金啓洛假注書李允謙編修官安經心記注官承膺祚以次進伏訖上命書傳敎曰鄭奉朝賀家遣史官問疾遣御醫持藥物不離看病命退承史以次退出
정조 18년
行都承旨洪明浩坐行左承旨李鼎運偕來進去右承旨李羽晉坐直左副承旨金啓洛坐右副承旨尹致性坐直同副承旨金載翼坐注書鄭文始仕一員未差假注書李允謙仕直事變假注書韓致重仕
정조 18년
尹致性啓曰大司憲李鼎揆在外掌令李日運呈辭執義崔獻重掌令鄭尙愚持平李東宇李重蓮牌招啓辭未下監察茶時之意敢啓傳曰知道
정조 18년
李羽晉啓曰來初一日輪對日次矣敢稟傳曰爲之
정조 18년
尹致性啓曰司諫李周顯下諭後過限不上來依定式遞差傳旨及禁推傳旨捧入之意敢啓傳曰分揀
정조 18년
傳于洪明浩曰慈仁縣監令該曹口傳差出
정조 18년
尹致性以禁衛營言啓曰來六月當十一番後部前司屬慶尙右道五哨軍兵逢點實數五百十七名已爲點閱整齊來六月初一日與內外各處入直將官軍兵等依例替代後舊軍放送之意敢啓傳曰知道
정조 18년
尹致性以禁衛營言啓曰來八月當十一番後部左司屬慶尙右道五哨軍兵來七月二十五日京中逢點依例準二朔立番而依前定奪每哨以一百名磨鍊其餘一百三十五名竝資保收布上送之意本道監兵使處預爲知委何如傳曰允
정조 18년
尹致性以御營廳言啓曰本廳來六月七月兩朔應立前部中司屬慶尙左道五哨軍兵五百十六名已爲逢點整齊矣六月初一日與左司軍兵替代立番後舊軍放送之意敢啓傳曰知道
정조 18년
尹致性以御營廳言啓曰本廳來八月九月兩朔應立前部右司屬慶尙左道三哨右道二哨合五哨軍兵七月二十五日京中逢點八月初一日與中司軍兵當爲替代立番矣依定奪每哨以一百名磨鍊後其餘一百三十五名竝資保收布上送事本道監兵使處知會而至於右道則係是初次徵番謹依昨冬所下傳敎一體行會之意敢啓傳曰知道
정조 18년
義禁府照目機張前縣監李宗海矣軍餉居二雖與居末稍異其所未捧至於二千五百石之多揆以法意極爲可駭以此照律罪杖一百收贖奉敎依允
정조 18년
尹致性啓曰卽者義禁府都事來言時囚罪人李宗海當爲議處而判義禁洪良浩受由在外次堂例不得擧行云何以爲之敢稟傳曰令次堂擧行
정조 18년
同敦寧柳匡國疏曰伏以臣於昨日伏奉除旨以臣爲同知敦寧府事者臣且惶且感旋卽出肅要伸叩謝之忱而第伏念臣旣無敦寧在法當遞玆敢略陳短章猥瀆崇嚴伏乞聖慈亟令遞改臣所帶敦寧之任俾安賤分不勝幸甚臣無任云云答曰省疏具悉疏辭下該曹稟處